“หุ้นเอเชีย” เปิดลบ! แพนิก “เฟด” ขึ้นดอกเบี้ย 1%
ตลาดหุ้นเอเชียเปิดลบ หลังเงินเฟ้อสหรัฐ เดือนส.ค. พุ่ง 8.3% สูงกว่าคาด หวั่นเฟดอัดยาแรงขึ้นดอกเบี้ย 1%
ตลาดหุ้นเอเชียเปิดลบ หลังเงินเฟ้อสหรัฐ เดือนส.ค. พุ่ง 8.3% สูงกว่าคาด หวั่นเฟดอัดยาแรงขึ้นดอกเบี้ย 1%
14 ก.ย. 2565

ผู้สื่อข่าวรายงานว่า ตลาดหุ้นเอเชียเปิดลบอย่างหนักในวันนี้ โดยเคลื่อนไหวตามการร่วงลงอย่างรุนแรงของตลาดหุ้นวอลล์สตรีทเมื่อวันอังคาร (13 ก.ย.) หลังได้รับแรงกดดันจากตัวเลขดัชนีราคาผู้บริโภค (CPI) เดือนส.ค.ที่สูงเหนือความคาดหมายของสหรัฐ ทำให้นักลงทุนวิตกว่าธนาคารกลางสหรัฐ (เฟด) จะปรับขึ้นอัตราดอกเบี้ยครั้งใหญ่
ดัชนี NIKKEI 225 ตลาดหุ้นญี่ปุ่นเปิดวันนี้ที่  28,132.70 จุด ร่วงลง 481.93 จุด หรือ -1.68%, ดัชนี HSI ตลาดหุ้นฮ่องกงเปิดวันนี้ที่ 18,933.30 จุด ลดลง 393.56 จุด หรือ -2.04% และดัชนี SSE Composite ตลาดหุ้นจีนเปิดวันนี้ที่  3,224.68 จุด ลดลง 39.12 จุด หรือ -1.20%
โดยอัตราผลตอบแทนพันธบัตรรัฐบาลอายุ 2 ปีของสหรัฐพุ่งแตะ 3.79% สูงสุดนับตั้งแต่ปี 2550 ขณะที่ดัชนีเฉลี่ยอุตสาหกรรมดาวโจนส์ร่วง 1,276.37 จุด หรือ 3.94% แตะที่ 31,104.97 ดัชนี S&amp;P 500 ปรับตัวลง 4.32% แตะที่ 3,932.69 และดัชนี Nasdaq Composite ลบ 5.16% ปิดที่ 11,633.57
สำหรับยอดคำสั่งซื้อเครื่องจักรพื้นฐานในญี่ปุ่นพุ่งขึ้น 5.3% ในเดือนก.ค.เมื่อเทียบรายเดือน สูงเหนือความคาดหมายที่การหดตัว 0.8% ในผลสำรวจที่จัดทำโดยสำนักข่าวรอยเตอร์ หลังปรับตัวขึ้น 0.9% ในเดือนมิ.ย. เมื่อเทียบกับเดือนก.ค. 2564 ยอดคำสั่งซื้อเครื่องจักรพื้นฐานปรับตัวขึ้นกว่า 12% สูงเหนือการคาดการณ์ที่การเติบโต 6.6%
ขณะนี้ นักลงทุนบางส่วนคาดการณ์ว่า เฟดจะปรับขึ้นอัตราดอกเบี้ย 1% ในการประชุมเดือนก.ย. โดยข้อมูลจากการติดตามการคาดการณ์ดอกเบี้ย CME FedWatch ระบุว่า โอกาสที่เฟดจะปรับขึ้นดอกเบี้ย 1% เพิ่มเป็น 33% จากเดิม 0% และโอกาสที่จะปรับขึ้นดอกเบี้ย 0.75% ลดลงแตะ 67% จาก 91% ในวันก่อนหน้า